Tarybos Reglamentas (EB) Nr. 1553/95
1995 m. birželio 29 d.
penktą kartą iš dalies keičiantis paramos medvilnei sistemą, įvestą Graikijos stojimo akto 4 protokolu
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Graikijos stojimo aktą, ypač į 4 protokolo dėl medvilnės, su paskutiniais pakeitimais, padarytais Reglamentu (EB) Nr. 2760/94 [1], 11 dalį,
atsižvelgdama į 1992 m. birželio 30 d. Tarybos reglamentą (EEB) Nr. 2052/92, antrą kartą iš dalies keičiantį paramos medvilnei sistemą, įvestą Graikijos stojimo akto 4 protokolu [2], ypač į jo 5 straipsnį,
atsižvelgdama į Komisijos pasiūlymą [3],
atsižvelgdama į Europos Parlamento nuomonę [4],
atsižvelgdama į Ekonomikos ir socialinių reikalų komiteto nuomonę [5],
kadangi išnagrinėjus 4 protokolu nustatytos sistemos veikimą, kaip nurodyta Reglamento (EEB) Nr. 2052/92 5 straipsnyje, paaiškėjo, kad sistemą reikia patikslinti;
kadangi medvilnės auginimo regionuose, kuriuose tai praktikuojama, poveikio tyrimas rodo potencialų produkcijos augimą labiausiai šiems pasėliams tinkamuose Bendrijos rajonuose, atsižvelgiant į Bendrijos poreikį medvilnės pluoštui; kadangi garantuojamas maksimalus kiekis turėtų būti atitinkamai didinamas;
kadangi, kita vertus, siekiant užtikrinti, kad šių pasėlių produkcija neišplistų regionuose, mažiau jiems tinkamuose, ir, siekiant išvengti išlaidų padidėjimo, orientacinė kaina turėtų būti mažinama proporcingai garantuojamo maksimalaus kiekio padidėjimui ir paramos sumažinimas neturėtų būti ribojamas, jeigu viršijamas garantuojamas maksimalus kiekis; kadangi nustatant orientacinę kainą turi būti atsižvelgiama į 1995 m. sausio 23 d. Tarybos reglamentu (EB) Nr. 150/95, iš dalies pakeičiančiu Reglamentą (EEB) Nr. 3813/92 dėl apskaitos vieneto ir perskaičiavimo kursų, kurie turi būti taikomi bendrosios žemės ūkio politikos tikslais [6], nustatytos kainos ekiu koregavimą;
kadangi siekiant palengvinti biudžeto apskaitą ir skatinti operatorių sąžiningumą jokie pagalbos sumažinimo atidėjimai neturėtų būti leidžiami;
kadangi gamybos nuokrypių tendencijos valstybėse narėse gamintojose sukėlė šališką stabilizavimo priemonių sistemos funkcionavimo poveikį; kadangi siekiant nustatyti tinkamesnę sistemą reikėtų numatyti, kad, viršijus garantuotą maksimalų kiekį, parama turėtų būti proporcingai sumažinta valstybėse narėse, kurios viršijo šį kiekį; todėl kadangi tokio sumažinimo poveikis gali būti apribotas taip, kad atsižvelgiant į vidutinį pasaulinės rinkos kainų lygį nebūtų viršijamas prognozuojamas biudžetas; kadangi, be to, reikėtų numatyti, kad valstybės narės, potencialios medvilnės gamintojos, galėtų pradėti auginti medvilnę nustačiusios tokį produkcijos lygį, kuriam esant nebūtų taikoma stabilizavimo priemonių sistema;
kadangi, siekiant, kad operatoriai galėtų vykdyti ilgesnės trukmės gamybos ir perdirbimo programas, orientacinė kaina ir minimali gamintojui mokama kaina, garantuojanti paramos naudą, nebeturėtų būti nustatoma kasmet;
kadangi dėl paramos sistemos smulkiesiems medvilnės gamintojams, nustatytos Reglamentu (EEB) Nr. 1152/90 [7], produkcijos struktūra pakito taip, kad iškraipė pageidaujamą tikslą; kadangi dėl to minėtoji sistema turėtų būti panaikinta panaikinančiuoju Reglamentu (EEB) Nr. 1152/90;
kadangi atsižvelgiant į sausros problemą vienoje valstybėje narėje gamintojoje ir rimtas pasekmes jos operatoriams yra ypač svarbu skubiai nustatyti tinkamesnę valdymo sistemą, ir kadangi siekiant kitų tikslų, paaiškėjusių atlikus pirmiau minėtos sistemos analizę, būtina kaip galima greičiau atlikti adaptacijas; kadangi ypač paramos smulkiesiems gamintojams sistema turėtų būti kuo greičiau panaikinta siekiant užbaigti neveiksmingą ir nepageidautiną Bendrijos lėšų naudojimą; kadangi įvairios priemonės sudaro dalį viso paketo; kadangi dėl to reikėtų numatyti priemones taikytinas 1995-1996 prekybos metais;
kadangi patirtis gali parodyti, kad reikia padaryti kitus pirmiau minėtame protokole numatytos sistemos pakeitimus; kadangi procedūra, leidžianti Tarybai pakeisti sistemą, turėtų būti atitinkamai nustatyta,
PRIĖMĖ ŠĮ REGLAMENTĄ:
1 straipsnis
Šis reglamentas numato paramos medvilnės gamybai sistemos, numatytos Graikijos stojimo akto 4 protokolo 3, 8, 9 ir 11 dalyse ir iš dalies pakeistos Reglamentu (EEB) Nr. 1964/87 [8], pakeitimus.
2 straipsnis
Reglamento (EEB) Nr. 1964/87 2 straipsnis pakeičiamas taip:
"2 straipsnis
1. Šiuo reglamentu nustatomas garantuojamas maksimalus kiekis (GMK), kuriam taikoma parama, nurodyta 4 protokolo dėl medvilnės 3 punkte.
Kiekvienais prekybos metais šis nustatomas kiekis yra 1031000 tonų medvilnės.
2. GMK (garantuojamas nacionalinis kiekis - GNK) tarp valstybių narių paskirstomas taip:
Ispanijai | - 249000 tonų, |
Graikijai | - 782000 tonų |
3. Nepažeidžiant straipsnio 4 dalies, jeigu per prekybos metus faktinė produkcija viršija GMK, orientacinė kaina už tuos metus sumažinama bet kurioje valstybėje narėje, kurioje gamyba viršija GNK, procentine dalimi, atitinkančia pusę to kiekio, kuriuo viršijamas GNK. Šis sumažinimas nustatomas, viena vertus, atsižvelgiant į kiekį, kuriuo viršijamas GMK, ir, kita vertus, atsižvelgiant į skirtumo tarp faktinės kiekvienos valstybės narės produkcijos ir jai nustatyto GNK proporciją.
Taikytini sumažinimai nustatomi Reglamento (EEB) Nr. 1308/70 12 straipsnyje nustatyta tvarka. [9]
4. Jeigu prekybos metais:
- taikytos straipsnio 3 dalies nuostatos,
- siekiant nustatyti paramos dydį, patvirtintos pasaulinės rinkos kainos svorio vidurkis yra didesnis kaip 30,2 ekiu už 100 kg ir
- visos biudžeto išlaidos paramos sistemai yra mažesnės kaip 770 milijonų ekiu,
trečiojoje įtraukoje nurodytas biudžeto likutis panaudojamas siekiant padidinti paramą kiekvienoje valstybėje narėje, kurioje faktinė produkcija viršija GNK.
Tačiau pagal pirmąją pastraipą padidintas paramos dydis negali viršyti:
- paramos dydžio apskaičiuoto netaikant straipsnio 3 dalies,
- paramos dydžio apskaičiuoto pritaikius straipsnio 3 dalį, remiantis GMK, kuris yra 1120000 tonų nevalytos medvilnės, iš kurių 270000 tonų yra Ispanijos garantuojamas nacionalinis kiekis ir 850000 tonų - Graikijos.
Išsamios paramos padidinimo nustatymo taisyklės ir informacija, kurią Komisijai turi teikti valstybės narės atsižvelgdamos į tokį nustatymą, nustatomos Reglamento (EEB) Nr. 1308/70 12 straipsnyje nustatyta tvarka.
5. Iš valstybių narių tik Graikijai ir Ispanijai taikomos straipsnio 3 ir 4 dalys. Tačiau jeigu kurioje nors iš tų valstybių narių faktinė nevalytos medvilnės gamyba prekybos metais viršija 1500 tonų ir faktinė Bendrijos produkcija viršija GMK, toje valstybėje narėje orientacinė kaina sumažinama procentiniu dydžiu, atitinkančiu pusę dydžio, kuriuo viršijamas 1500 tonų kiekis."
3 straipsnis
4 protokolo 8 dalis pakeičiama taip:
"8. Nustatyta orientacinė kaina yra 106,3 ekiu už 100 kg nevalytos medvilnės.
Kaina mokama už medvilnę, kuri:
- yra geros ir priimtinos prekinės kokybės,
- yra 10 % drėgnumo ir turinti 3 % priemaišų,
- pasižymi tokiomis savybėmis, kad ją išvalius būtų galima gaminti 32 % 5 rūšies 28 mm ilgio (1-3/32M) pluoštą (baltą antros rūšies prekę)."
4 straipsnis
Į 4 protokolą įterpiama ši dalis:
"8 a. Parama gamybai suteikiama tik toms įmonėms, kurios superka nevalytą medvilnę kaina, bent jau lygia minimaliai kainai. Nustatyta minimali kaina yra 100,99 ekiu už 100 kg nevalytos medvilnės, kurios kokybė nustatoma pagal orientacinę supirkimo kainą."
5 straipsnis
4 protokolo 9 dalies antrosios pastraipos a punktas panaikinamas.
6 straipsnis
4 protokolo 11 dalis pakeičiama taip:
"11. Vėliausiai prieš prasidedant 1999-2000 prekybos metams Komisija išsiunčia Tarybai ataskaitą apie paramos medvilnei sistemos veikimą. Jeigu išanalizavus ataskaitą prireikia, Taryba Komisijos pasiūlymu ir pasikonsultavusi su Parlamentu kvalifikuota balsų dauguma nusprendžia padaryti sistemos pataisas atsižvelgdama į patirtį, įgytą įgyvendinant šią sistemą ir pasėlių paramos sistemą."
7 straipsnis
Reglamentas (EEB) Nr. 1152/90 panaikinamas nuo 1995 m. rugsėjo 1 d. Tačiau jis toliau galioja paramos prašymams, susijusiems su 1994-1995 prekybos metais.
8 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1995-1996 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1995 m. birželio 29 d.